王炎
送黄尚书帅蜀
六蜚驻跸临东吴，益州远在西南隅。
君王右顾入念虑，选用名德分麟符。
文章政事俱第一，袖手未肯持钧枢。
清献之清过于水，忠定之信孚豚鱼。
二贤寂寂未有继，蜀人惟恐公来迟。
溯江万里飞鹢首，祝公善保千金躯。
发须未见一丝白，归来便可居丞丞疑。
清时缓带镇方面，问民疾苦勤褰帷。
颇闻今蜀与昔异，昔日民肥今已臞。
愿言细意护根本，要令可与同安危。
更须推毂拔人物，勿念折箠笞羌夷。
想见明年初下车，锦官城里花正都。
四郊按堵但耕凿，春风荡漾随旄麾。
遨头一笑父老贺，九重不用忧坤维。